Noem My Skollie – Lokprent – JouRadio
Dirty Dog Mud Run – 24 November 2018
20/07/2016 01/11/2018 JouRadio-Span
Die baanbrekersfilm wat die oorwinning van die menslike gees vier en gebaseer is op die ware verhaal van 'n jong man in die 1960's wat 'n storieverteller in die tronk word se amptelike lokprent is pas bekendgestel!
Kyk die lokprent hier: (Lokprent Skakel)
Suid-Afrikaanse gehore kan uitsien na die vrystelling van Daryne Joshua se regisseursdebuut, Noem My Skollie, wat landswyd op Vrydag 2 September 2016 uitgereik word. Die film wat afspeel op die Kaapse Vlakte en in Pollsmoor-gevangenis is gebaseer op die lewe van draaiboekskrywer John W. Fredericks.
Noem My Skollie vertel die verhaal van vier tieners, AB (Austin Rose) en sy drie beste vriende Gimba (Ethan Patton), Gif (Joshua Vraagom) en Shorty (Valentino de Klerk) wat in die armmoedige bendewêreld van die Kaapse Vlakte grootword. Afgesien van hulle omstandighede probeer die kinders die bendes vermy wat hulle daaglikse lewens infiltreer, maar wanneer AB deur 'n traumatiese ondervinding gaan, besluit hulle om 'n bende te stig om hulself te beskerm.
Die vier vriende, wat nou soos broers is, pleeg nie ernstige misdade nie, maar ten spyte daarvan hou die polisie hulle dop deur hul tienerjare en totdat hulle 'n groep gewilde jong mans word. Uituindelik word die ouer AB (Dann-jacques Mouton) en Gimba (Gantane Kusch) gearresteer tydens 'n inbraak en word hulle tot twee jaar tronkstraf gevonnis. Dit is hier, in die gewelddadige omgewing van die tronk, dat AB besluit om sy talent vir storievertel te gebruik om die geharde misdadigers te vermaak en sy status te verhoog, terwyl sy vriend, Gimba, 'n ander pad inslaan om sy veiligheid te waarborg.
Wanneer AB uit die tronk vrygelaat word, gaan hy voort met die verhouding met sy vriendin, Jenny (Tarryn Wyngaard) en probeer gevolglik fokus op storieskryf om haar te beïndruk, maar sy bendevriende oortuig hom om 'n laaste keer weer by hulle aan te sluit, 'n besluit wat skokkende gevolge vir hulle almal het.
Noem My Skollie is 'n grootskerm-rolprentervaring wat kykers sal meevoer na 'n wêreld op die Vlaktes wat nog nooit op so 'n outentieke manier uitgebeeld is nie. Die rolprent is pragtig verfilm met fyn aandag tot detail, die gemoed van die 1960's en bied oortuigende vertolkings deur 'n n groep vereerde Suid-Afrikaanse akteurs en verfrissende nuwe talent.
Die film is deurlopend onderhoudend en vermaaklik en lewer 'n gewedlige sterk emosionele impak. Noem My Skollie dra die temas van vriendskap, verraad, vergifnis, aanvaarding, die behoefte aan 'n beter lewe, hoop en liefde oor. Die titel van die film sinspeel op die ou gesegde dat 'n mens niemand op hulle voorkoms moet oordeel nie en bevorder die opvatting dat elkeen 'n talent het, selfs al is dit somtyds moeilik om te vind en is daar moontlik 'n prys daaraan gekoppel.
Noem My Skollie sal aanklank vind by alle Suid-Afrikaanse gehore maar veral by diegene wat die gewelddadige werklikheid van die wêreld van die storie kan konfronteer en bereid is om die oorwinning van die menslike gees te vier.